05/01/2012 | Administración LocalMunicipal
Muros
Regulamento da Escola de Música Municipal de Muros

Ao abeiro do disposto no parágrafo no artigo 70.2 da Lei 7/1985, do 2 de abril, reguladora das bases do réxime local, procédese á publicación do texto íntegro do Regulamento de réxime interno da Escola de Música municipal de Muros, unha vez que se elevou a definitivo o acordo de aprobación inicial, e que é do seguinte teor literal: Capítulo 1: Dirección da Escola de Música Municipal. Capítulo 2: Departamentos didácticos. Capítulo 3: Claustro de profesores. Capítulo 4: Comisión de coordinación pedagóxica. Capítulo 1: Do profesorado. Capítulo 2: Do persoal non docente. Capítulo 3: Do alumnado. Capítulo 1: Do uso das instalacións, do mobiliario e material do centro. Capítulo 2: Da biblioteca. Capítulo 3: Cesión de Instrumentos. Capítulo 1: Atención ao público. Capitulo 2: Admisión de alumnos. Capítulo 3: Matriculación. Capítulo 4: Pagamentos. Capítulo 5: Bolsas. Capítulo 6: Calendario escolar. *** A Escola de Música Municipal do Concello de Muros, é un centro dedicado á ensinanza da música, aberto tanto a nenos coma adultos e cuxa finalidade é a formación de afeccionados, sen prexuízo daqueles que polo seu especial talento ou vocación desexen ser profesionais. O Regulamento de réxime interno constitúe unha ferramenta básica para a organización e o funcionamento do centro por canto nel se conteñen as normas que regularán eses aspectos fundamentais. A base legal sobre a que se apoia este regulamento é a integrada pola Lei Orgánica 8/1985, do 3 de xullo, reguladora do dereito á educación, pola Lei Orgánica 2/2006, do 3 de maio, de educación, polo RD 732/1995, do 5 de maio, polo que se establecen os dereitos e deberes dos alumnos e as normas de convivencia nos centros e pola Orde do 11 de marzo de 1993, que regula as condicións de creación e funcionamento das escolas de música e danza na Comunidade Autónoma de Galicia. Art.1. O presente regulamento ten por obxecto regular a organización interna e o funcionamento da Escola de Música Municipal e os dereitos e deberes do persoal que presta servizos nela e dos seus alumnos. Art.2. 1.- A Dirección da Escola de Música Municipal estará a cargo dun profesor da Escola, que será nomeado pola Alcaldía.2.- Compétenlle ao director da Escola de Música Municipal as seguintes funcións: a) A representación académica da Escola de Música Municipal. b) Cumprir e facer cumprir as leis e demais disposicións vixentes. c) Exercer o control de todo o persoal adscrito ao centro. d) Dirixir e coordinar todas as actividades da Escola, sen prexuízo dos restantes órganos superiores de goberno. e) Xestionar os medios materiais da Escola. f) Propor os gastos da Escola, de conformidade dos restantes órganos superiores de goberno. g) Convocar e presidir as sesións do claustro de profesores e das actividades académicas. h) Promover e impulsar as relacións da Escola coas institucións do seu entorno e facilitar a adecuada coordinación con outros servizos formativos da zona. i) Elevar ás autoridades competentes a Memoria Anual sobre as actividades e situación xeral da Escola. j) Facilitar a información que lle sexa requirida polas autoridades competentes sobre calquera aspecto referente á Escola de Música Municipal. k) Favorecer a convivencia do alumnado na Escola e garantir o procedemento para impoñer as correccións que correspondan, de acordo coas disposicións vixentes, co Regulamento de Réxime Interno e os criterios fixados pola autoridade competente.1.- Os Departamentos didácticos son os órganos básicos encargados de organizar e desenvolver as ensinanzas propias das especialidades e materias que lle corresponden e as actividades que se lle encomenden dentro do ámbito das súas competencias e da normativa vixente. Todos os profesores do centro estarán integrados no correspondente Departamento didáctico. Os integrantes de cada departamento escollerán entre eles ao xefe de Departamento didáctico.2.- As reunións de departamento terán lugar ao menos unha vez ao mes e a asistencia a elas será obrigatoria. As ausencias a estas reunións terán que ser debidamente xustificada. A convocatoria das reunións farase por escrito e cunha antelación mínima dunha semana. A distribución dos Departamentos didácticos será a seguinte: • Departamento de Corda: Violín, Viola, Violonchelo, Contrabaixo. Guitarra. Aula de Música Antiga, Música de Cámara e Pianista acompañante. • Departamento de Vento, Canto e Percusión: Frauta, Oboe, Trompeta, Clarinete, Saxofón, Canto e Percusión. • Departamento de Piano: Piano, Piano complementario e Música Moderna. • Departamento de Materias Teóricas: Linguaxe musical, Harmonía, Historia da Música, Análise, Acompañamento e Improvisación. En caso de implantarse novas especialidades instrumentais, incluiranse no departamento que corresponda. Son competencia dos Departamentos didácticos as seguintes: a) Organizar e revisar, antes do comezo do curso académico, a Programación didáctica das materias e especialidades que configuran o Departamento. b) Dar a coñecer aos alumnos a información relativa á programación, con especial referencia aos obxectivos, contidos e criterios de avaliación. c) Colaborar coa Dirección na elaboración dos informes necesarios sobre as solicitudes de cambio de especialidade instrumental presentadas polos alumnos. d) Resolver, previa consulta do tribunal correspondente, as reclamacións derivadas do proceso de avaliación que os alumnos formulen ao Departamento. e) Manter actualizada a metodoloxía didáctica, e promover o desenvolvemento de actuacións de mellora dos procesos de ensinanza e de aprendizaxe. f) Realizar propostas relacionadas cos horarios das materias correspondentes ao departamento. g) Colaborar con outros departamentos na organización de actividades conxuntas, en coordinación coa Dirección. h) Propoñer, organizar e realizar actividades complementarias en colaboración coa Dirección. i) Promover a investigación educativa e canalizar as propostas de actividades de perfeccionamento dos profesores. j) Establecer, en relación e os contidos e criterios de avaliación dos diferentes exercicios, as pautas que han de rexer as probas de admisión das materias e especialidades do departamento. Art.6. 1.- O Claustro de profesores é o órgano de participación dos profesores da Escola no goberno do centro, con funcións de planificación, coordinación, informe e, no seu caso, decisión sobre os aspectos docentes do centro.2.- O Claustro estará integrado pola totalidade dos profesores que presten servizo no centro baixo a presidencia do director. Art.7. 1.- O Claustro reunirase con carácter ordinario unha vez ao trimestre e a principio e final de curso, así como con carácter extraordinario cando o decida a Dirección do Centro ou o solicite á Dirección un terzo dos seus membros.2.- A convocatoria das sesións ordinarias efectuarase cunha antelación mínima de quince días. As sesións extraordinarias convocaranse con alomenos 48 horas de antelación.3.- A asistencia ás sesións do Claustro é obrigatoria para todos os seus membros e calquera ausencia terá que ser debidamente xustificada. Correspóndelle ao Claustro de profesores: a) Formular á Dirección do Centro propostas para a elaboración dos proxectos do mesmo. b) Aprobar e avalar os proxectos curriculares e os aspectos docentes, conforme ao Proxecto Educativo do Centro e a Programación Xeral do Centro. c) Promover iniciativas no ámbito da experimentación e da investigación pedagóxica e na formación do profesorado do Centro. d) Coordinar as funcións referentes á orientación, titoría, avaliación e recuperación dos alumnos. e) Analizar e valorar os resultados da avaliación que do Centro realice a Administración Educativa ou calquera informe referente á marcha do mesmo. Art.9. 1.- A Comisión de Coordinación Pedagóxica estará integrada polo director e os xefes dos Departamentos didácticos.2.- Correspóndelle á Comisión de Coordinación Pedagóxica a elaboración do Proxecto Educativo, do Proxecto Curricular e do Plan Anual de Centro, elevalos ao Claustro para a súa aprobación, velar polo seu cumprimento e a avaliación posterior deste. A Comisión de Coordinación Pedagóxica poderá tamén reunirse naqueles casos en que sexa necesaria a súa intervención para resolver cuestións docentes. Art.10. Os profesores teñen garantida a liberdade de cátedra, e o seu exercicio orientarase á realización dos fins educativos, cooperando coa Dirección do centro no cumprimento da normativa vixente en materia de ensinanza. Art.11. Deberes do profesorado: a) Desempeñar con dilixencia as tarefas que teñan asignadas. b) Extremar o cumprimento das normas éticas que esixe a súa función educativa. c) Asegurar de modo permanente o seu propio perfeccionamento musical, técnico e pedagóxico. Unha parte do horario non lectivo do profesorado destinarase a este fin. d) Colaborar coa Dirección no mantemento dunha axeitada convivencia académica no centro. e) Colaborar na realización das actividades extraescolares. f) Recuperar, sen alterar o normal funcionamento do centro, aquelas clases que fora necesario cambiar con motivo dalgún concerto, gravación, etc, por parte do profesorado, e sempre coa autorización da Dirección. Art.12. Son funcións do persoal non docente da Escola de Música as seguintes: a) Desenvolver as tarefas propias dos seus respectivos cometidos. b) Custodia do edificio, material e instalacións. c) Controlar a entrada de persoas alleas á Escola de Música. d) Manexar as máquinas e instalacións que se lle encomendaran. e) Atender e informar ao alumnado da Escola de Música. f) Realizar os encargos e traballos que se lle encomenden relacionados cos seus respectivos cometidos. Son dereitos dos alumnos da Escola de Música municipal, ademais daqueles que lle poidan recoñecer outras normas de aplicación, os seguintes: a) A recibir a formación propia deste tipo de centros. b) A que o seu rendemento sexa avaliado con plena obxectividade. c) A recibir orientación sobre as materias propias da escola. d) Ao respecto da súa integridade física e moral e da súa dignidade persoal. Art.14. O estudo constitúe un deber básico do alumnado e concrétase as seguintes obrigas: a) Asistir á clase con puntualidade e participar nas actividades orientadas ao desenvolvemento dos plans de estudo. Para o caso dos alumnos menores de idade será aos pais a quen lles corresponde o cumprimento desta obriga. b) Xustificar as faltas de asistencia ás clases e, de ser posible, advertir de antemán as ausencias. c) A concorrencia de cinco faltas de asistencia sen xustificar no bimestre suporá a perda da praza na Escola. As horas lectivas perdidas por non asistencia non serán recuperables. d) Cumprir e respectar os horarios aprobados para o desenvolvemento das actividades do centro. e) Seguir as orientacións do profesorado respecto da aprendizaxe e mostrarlle o debido respecto e consideración. f) Respectar o exercicio do dereito de estudo dos seus compañeiros. g) Coidar e facer bo uso tanto das instalacións coma do mobiliario e material da Escola. A neglixencia no uso ou a deterioración dará lugar á esixencia das responsabilidades correspondentes. h) Participar naquelas actividades programadas pola Escola cando así o requira o profesor ou o director. A asistencia aos concertos e audicións organizados pola Escola será obrigatoria, agás dispensa do profesor responsable ou da Dirección. Art.15. A Escola disporá do mobiliario e material adecuados ás ensinanzas que se imparten. Art.16.1.- O alumnado poderá usar das instalacións da Escola fóra do horario lectivo, para fins de estudo ou ensaio, cando non implique alteración da actividade normal do centro, coa autorización escrita da Dirección, previo informe favorable tamén por escrito do profesor titor. Na autorización, que en ningún caso terá unha duración superior á dun curso, fixarase o horario de uso.2.- Excepcionalmente e cando non implique alteración do normal funcionamento da escola, a Dirección poderá autorizar ensaios musicais nas súas instalacións a persoas que non teñan a condición de alumnos por un tempo non superior a un curso académico. Esta autorización poderá revogarse en calquera momento sen xerar dereito a indemnización. Art.17.1.- A biblioteca da Escola de Música será usada polos seus profesores e alumnos. A comezos de cada curso publicarase nos taboleiros de anuncios da escola o horario de apertura e os requisitos para os servizos de consulta e préstamo.2.- Os usuarios poderá empregar os fondos da biblioteca nas súas dependenzas e acceder ao seu préstamo. Non estarán suxeitos a préstamo aqueles fondos que polo seu carácter ou particularidades sexan considerados como obras de consulta ou resulten precisos para o desenvolvemento normal das clases. Os usuarios deberán cumprir rigorosamente cos prazos de préstamo. Noutro caso, poderá dar lugar ás responsabilidades correspondentes. Art.18. A Escola Municipal de Música posuirá un servizo de cesión temporal de instrumentos para os seus alumnos. O período de cesión non excederá da duración do curso académico. Art.19. A cesión de instrumentos tramitarase de acordo co seguinte procedemento: a) Solicitude de préstamo asinada polo alumno ou polo pai ou titor, se é menor de idade, informada favorablemente polo profesor titor. A solicitude presentarase nas oficinas da Escola. b) Compételle á Dirección resolver sobre a solicitude de cesión, estimándoa ou denegándoa. Art.20. Os alumnos beneficiarios da cesión de instrumentos serán responsables do bo uso do instrumento, respondendo dos danos e desperfectos causados ao mesmo. Cumprido o prazo de préstamo, o alumno procederá á súa devolución. Art.21. O horario de atención ao público da escola exporase no taboleiro de anuncios ao comezo de cada curso. Capítulo 2. Admisión de alumnos e horarios. Art.22. Poderán solicitar o ingreso na Escola de Música Municipal os maiores de 4 anos cumpridos no ano natural. Terán prioridade para o ingreso os solicitantes empadroados en Concello de Muros e os menores de 16 anos. Art.23.1.- A presentación das solicitudes de ingreso efectuarase nas oficinas da escola e en ningún caso implicará a admisión automática do solicitante.2.- Na solicitude de ingreso, que deberá reunir os requisitos detallados pola normativa reguladora do procedemento administrativo común, consignarase o instrumento elixido xunto coas materias do curso correspondente. A materia “Música e movemento” unicamente poderá solicitarse polos nenos con idades comprendidas entre os 4 e os 8 anos. Art.24.1.- Os horarios e grupos dos alumnos da materia “Música e movemento” organizaranse atendendo ao criterio de idade do alumnado.2.- Na adxudicación dos horarios de materias con práctica instrumental terán preferencia os alumnos en idade escolar e, en todo caso, os alumnos do curso anterior. Art.25.1.- As datas de matriculación anunciaranse coa debida antelación no taboleiro de anuncios da Escola. As matrículas presentadas fóra de prazo rexeitaranse automaticamente.2.- Por necesidades do centro poderanse ampliar os prazos de matrícula ou establecer outros novos, publicándoo no taboleiro de anuncios do Concello de Muros. Art.26. Os alumnos deberán solicitar na oficina da escola o sobre de matrícula, que conterá o impreso de matriculación e as instruccións a seguir. Art.27.1.- Poderán renovar a súa matrícula todos os alumnos matriculados no curso anterior e que non perderan o seu dereito á praza, sempre que non esgotaran as convocatorias de exame da materia que se trate e que se atopen ao corrente no pagamento das taxas ou prezos públicos da escola.2.- A falta de renovación da matrícula no prazo establecido dará lugar á baixa na escola, con perda de todos os dereitos. Art.28.1.- Os alumnos da escola poderán, dentro das dúas primeiras semanas do curso, solicitar o cambio de instrumentos, horario ou grupo. Non obstante, para solicitar o cambio de instrumento, o solicitante deberá reunir unha antigüidade mínima de dous cursos académicos completos co mesmo instrumento.2.- As solicitudes consignaranse nas instancias facilitadas na oficina da Escola, dándolle traslado das mesmas á Dirección, quen decidirá o procedente en atención ás prazas, horarios e grupos vacantes. Art.29. O pagamento dos dereitos de matrícula rexerase polo disposto na Ordenanza correspondente. Art.30. A Dirección da Escola Municipal de Música poderá proporlle á Concellería Delegada de Cultura a convocatoria de bolsas de estudo para os alumnos da Escola de Música Municipal. Art.31. A Escola Municipal de Música do Concello de Muros rexerase polo calendario que para cada curso determine a Comunidade Autónoma de Galicia para centros de Ensinanzas Artísticas. O presente Regulamento entrará en vigor entrará en vigor aos quince días hábiles da publicación do texto definitivo no BOP, de conformidade co disposto nos artigos 70.2 e 65.2 da Lei 7/1985, de 2 de abril, Reguladora das Bases de Réxime Local. Contra o presente acordo poderá interpoñerse polos interesados recurso contencioso- administrativo ante a Sala do Contencioso- Administrativo do Tribunal Superior de Xustiza de Galicia, no prazo de dous meses contados a partir do día seguinte ao da publicación deste anuncio, de conformidade co disposto no art.46 da Lei 29/1998, de 13 de xullo, reguladora da Xurisdicción Contencioso- Administrativa. Muros, 29 de decembro de 2011. A ALCALDESA, Asdo. Caridad González Cerviño.